《读南华外篇述以四言十五章 其十二 达生》
明代·郭之奇

生则有情，情岂离形。养形存生，岐分万程。去万归一，其中有精。

惟窈惟冥，与世莫争。纯气之守，知巧弗受。游乎物初，物皆尘垢。

身外则存，神全则有。开天之天，天先天后。痀偻承蜩，没人操舟。

神寄蜩翼，身与舟游。人皆金注，我独瓦投。人皆涂畏，我独近求。

说彘者祝，养鸡似木。吕梁安蹴，视水犹陆。鐻成梓庆，忘吾心目。

马败东稷，安能更逐。此惟至人，遗物遗身。款启之民，内外交沦。

乐鴳以韶，载鼷以轮。委蛇捧首，复见水漘。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。